b'\n_START_ARTICLE_\nAstrobiyolohiya\n_START_PARAGRAPH_\nAng astrobiolohiya o astrobiyolohiya ay ang pag-aaral at pananaliksik kung may buhay o wala sa ibang mga planeta.  Ito ang pag-aaral ng buhay, kung meron man, sa kalawakan.  Naghahanap ang larangan ng astrobiyolohiya ng mga kalagayan o kundisyong kinakailangan para magkaroon ng buhay na mga nilalang, katulad ng likidong tubig, mabuting temperatura, o pagkakaroon ng oksiheno._NEWLINE_Tinatawag din ang astrobiyolohiya bilang eksobiyolohiya, eksopaleontolohiya, at biyoastronomiya.  At binibigyang kahulugan din bilang ang pag-aaral ng pinagmulan o orihen, ebolusyon, pagkakalat o distribusyon, at hinaharap ng buhay sa uniberso.  Sakop ng interdisiplinaryong larangang ito ang paghahanap ng mga kapaligirang maaaring tirahan sa ating Sistemang Solar at mapagtatahanan o mapamumuhayang mga planeta sa labas ng Sistemang Solar, ang paghahanap ng mga katibayan o ebidensiya ng prebiyotikong kimika (abiyohenesis), buhay sa Marte, at iba pang mga katawan sa ating Sistemang Solar, pananaliksik sa laboratoryo at sa labas ng laboratoryo hinggil sa pinagmulan o orihen at maaagang ebolusyon ng buhay sa Mundo, at mga pag-aaral ng potensiyal para makaayon ang buhay sa mga pagsubok sa Mundo at sa kalawakan._NEWLINE_Ginagamit ng astrobiyolohiya ang pisika, kimika, astronomiya, biyolohiya, biyolohiyang molekular, ekolohiya, planetaryong agham at heolohiya upang suriin ang posibilidad ng buhay sa ibang mga mundo at tumulong na makilala ang mga biyosperong maaaring napaka kakaiba mula sa kung ano ang meron ang Mundo._NEWLINE_Dalawa sa mga lugar na maaaring mapagtagpuan ng buhay sa sistemang solar ang Europa, isang buwan ng Hupiter at Titan, isang buwan ng Saturno.  Maaaring may likidong tubig ang mga pook na ito.  Subalit maaaring napakalamig nila upang makapagtangkilik o sumuporta ng buhay.'